De ce importă România gaze. Şi-a majorat de 2,5 ori importurile în ianuarie
România și-a majorat de 2,5 ori importurile de gaze în ianuarie 2024. În loc să exploatăm, importăm, asta deşi avem depozitele aproape pline iar ministrul Energiei a promis că în 2027 vom deveni cel mai mare producător din UE. Autorităţile estimează pentru anul 2024 o creştere a producţiei de gaze cu 2,3%.
- "Nici nu am cuvinte". Mama lui Ayan, în lacrimi de fericire. Micuțul ei, de doar 2 anișori, a supravieţuit o noapte întreagă în pădure, singur, la minus 5 grade
Situaţie paradoxală. România continuă să importe gaze, deși are oportunitatea de a-şi consolida independenţa energetică şi are depozitele pline. Toamna trecută Ministrul Energiei, Sebastian Burduja promitea că vom putea să trecem peste iarnă fără importuri. În ianuarie 2024, importurile de gaze au crescut cu peste 143%, iar producţia s-a majorat cu 0,1%.
Asociația Energia Inteligentă (AEI), susţine totuşi pe baza datelor Eurostat, că România este țara cea mai puțin dependentă de gazele de import. Europa rămâne puternic dependentă de importurile de energie chiar și după criza energetică, dar xdependența de Rusia a fost înlocuită cu dependența de alte țări.
De ce importă România gaze
România a importat, în ianuarie 2024, o cantitate de gaze naturale utilizabile de 107.800 tone echivalent petrol (tep), cu 143,3% mai mare (+63.500) faţă de cea din perioada similară a anului trecut, conform datelor centralizate de Institutul Naţional de Statistică (INS), citat de Agerpres.
Această situație vine ca urmare a faptului că gazele din import sunt mai ieftine decât cele românești, au declarat în decembrie 2023 surse din piață pentru hotnews.ro.
Sebastian Burduja a confirmat situaţia importurilor. "Foarte simplu, din rațiuni financiare. Un furnizor e o companie privată. Dacă îl costă mai mult să extragă gazul din depozitele României decât să importe din Bulgaria sau Ungaria, atunci va apela la importuri. Cantitățile din importuri sunt relativ mici, 4-5 milioane de metri cubi pe zi. Au fost și zile cu un milion sau au fost zile în care am exportat", a spus el în ianuarie pentru Euronews.
Producţia internă de gaze naturale a totalizat, în prima lună a acestui an, 662.000 tep, fiind cu 0,1% peste cea din ianuarie 2023 (+700 tep). Conform estimărilor Comisiei Naţionale de Strategie şi Prognoză, producţia de gaze naturale este estimată să urce cu un ritm mediu anual de 3,6%, în perioada 2023-2026, după o scădere cu 1,1% (la 7,343 milioane tep), în 2022.
În ultima Prognoză a echilibrului energetic, CNSP preconizează pentru anul 2024 o creştere a producţiei de gaze cu 2,3% (la 7,935 milioane tep), pentru 2025 cu 2,7% (la 8,15 milioane tep) şi pentru 2026 cu 3,8% (la 8,455 milioane tep).
În ceea ce priveşte importurile de gaze naturale, pentru acest an este prognozată o cantitate de 1,79 milioane tep (minus 2,8%), pentru 2025 de 1,755 milioane tep (minus 2,1%), iar pentru 2026 de 1,725 milioane tep (minus 1,8%).